Jølstravatnet

**Jølstravatnet** er en innsjø i Sunnfjord kommune i Vestland fylke, og er en del av Jølstravassdraget. Innsjøen strekker seg fra Kjøsnesfjorden og tettstedet Skei i nord, og har utløp til Jølstra ved tettstedet Vassenden i vest. Bebyggelsen i Jølster ligger for en stor del langs innsjøen. Det er den nest største innsjøen på Vestlandet etter Hornindalsvatnet.

Lengden på innsjøen er 30,5 kilometer, hvorav Kjøsnesfjorden utgjør 9,3 kilometer. Største dyp er 233 meter og innsjøen er blant Norges 20 dypeste. Det dypeste området er mellom Ålhus og Sanddal. Knapt halvparten av innsjøen er dypere enn 100 meter. Innsjøen har et samlet overflateareal på 39 km2 hvorav Kjøsnesfjorden utgjør 9 km2. Det er rikt ørretfiske i innsjøen og den kommersielle fangsten av innlandsørret er den største i Norge. Jølstravatnet ligger midt i hoveddalføret i bygda Jølster og store deler av bygda og gårdene ligger rundt innsjøen. Innsjøen ligger 206 meter over havet og er regulert 1,25 meter.

Kjøsnesfjorden er skilt fra hovedbassenget av det grunne sundet mellom Kjøsnes og Sunde, og siden 1969 av steinfylling og bro, Kjøsnesbrua, over sundet som del av fylkesvei 5690. Under broen er største dyp 13 meter og åpningen har et tverrsnitt på 650 m2. Største dyp innenfor terskelen mellom de to bassengene er 149 meter. Bukta ved Skei er grunn. Jølstravatnet brukes som regel som navn på de to bassengene samlet. Etter anlegg av steinfyllingen fungerer de to bassengene for en stor del som adskilte innsjøer. Kjøsnesbrua ga sammehengende bilvei rundt Jølstravatnet. 

Vannet i Kjøsnesfjorden er påvirket av Jostedalsbreen og Kjøsnesfjorden stor for over en ¼ av tilsiget til innsjøen. Hele innsjøen har et volum på 3548 millioner m3 av dette utgjør Kjøsnesfjorden 472 millioner m3. Jølstravatnet har et samlet nedbørsfelt på 384 km2 av dette 85 km2 knyttet til Kjøsnesfjorden og 23 km2 er breoverflate. Den gjennomsnittlige årlige vannføringen er 927 millioner m3. Temperaturen om sommeren er lavest i Kjøsnesfjorden og høyest lengst vest. De først 1500 årene etter istiden hadde Jølstravatnet også utløp nordover til Breimsvatnet; etter landheving ble Skei vannskille mellom Nordfjord og Førdefjorden.

Innsjøen er drikkevannskilde til flere av innbyggerne i Sunnfjord.

## Vann- og strømforhold

Innsjøen har tilsig fra mange elver i fjellene rundt. De største elvene kommer fra dalførene Årdal og Ålhusdalen på nordsiden av vannet og Myklebustdalen på sørsiden. Via Kjøsnesfjorden får vannet tilsig fra det sørvestlige hjørnet av Jostedalsbreen. Vannskillet mot Breimsvassdraget går like ved tettstedet Skei. Ved utløpet i Førdefjorden har Jølstra et nedbørfelt på 714&nbsp;km2, over halvparten av dette er Jølstravatnets nedbørfelt. Vannet er regulert i vinterhalvåret med reguleringshøyde 1,25 m.

Lundeelva med utløp i Kjøsnesfjorden fører med seg mye leire (breslam). Tilførsel av leire reduserer sikten i vannet. Etter anlegg av steinfylling med bro over sundet ved utløpet av Kjøsnesfjorden (1969) utveksles overflatevannet i mindre grad mot innsjøen ellers. Kjøsnesfjorden ble etter det mer påvirket av breslam og resten av innsjøen mindre. Det er generelt mye klarere vann i hovedbassenget (7 til 10 meter siktdybde) og vannet er klarest om vinteren. I juni begynner tilførsel av smeltevann fra breene og sikten i Kjøsnesfjorden reduserer betydelig til september–oktober.

## Kraftutbygging

Jølstravatnet er regulert og brukes som magasin til kraftverket ved Stakaldefossen som ble satt i drift i 1954. Reguleringen styres fra 206,1 moh til 207,35 moh, totalt 1,25 meter, noe som gir et magasinvolum på 50 millioner m³. Det planlegges å utnytte kapasiteten i innsjøen bedre ved en ny utbygging. Jølstra kraftverk fra 2022  utnytter mer av fallet og vannmengden mellom Jøstravatnet og Movatnet, og Stakaldefossen kraftverket skal etter dette bare brukes ved flom. Inntaket er omkring 2 km nedstrøms fra Vassenden der det er anlagt en inntaksdam. Den faglige vurderingen til grunn for utbyggingen konkluderte med at det ikke vil påvirke storørreten i Jølstravatnet, mens for elveørreten i Jølstra vil beite- og oppvekstområdet bli redusert.

Ved regulering og kraftutbygging i elver med utløp i Kjøsnesfjorden vil det bli relativt mindre tilførsel om våren og på forsommeren og mer om vinteren.

## Samferdsel og bebyggelse

Europavei E39 følger nordsiden av vannet fra Skei til Vassenden, på denne strekningen ligger grendene Helgheim, Årdal, Ålhus og Svidal. Fra Kjøsnes til Skei går riksvei 5. 

Langs sørsiden går fylkesvei 5690 mellom Vassenden og Kjøsnes, med grendene Sandal, Myklebustdalen og Dvergsdal. Fylkesvei 5690 krysser Kjøsnesfjordens munning på bro/steinfylling (Kjøsnesbrua) anlagt i 1969. Broen har en åpning på 75 meter. Bjelkene til Kjøsnesbrua ble støpt i Skeibukta og fraktet med flere båter til sundet. Veistrekninger til brokarene var ferdig i 1962 etter steinfyllingen ble påbegynt i 1947. Fylling og bro er til samen 1170 meter. Broen ga innbyggerne på sørsiden kort vei til kommunesenteret Skei. Denne veien (til Sægrov ved Kjøsnesfjorden) ble opprinnelig anlagt på 1870-tallet og ble utbedret til bilvei 1938–1945. 

Frem til 1822 gikk Postvegen Bergen-Trondheim med båt på innsjøen (Vassenden-Skei) fordi det ikke var sammenhengende vei langs bredden. I 1822 kom det vei mellom Vassenden og Ålhus slik at båtskyssen gikk Ålhus-Skei. I 1859 kom det sammenhengende vei mellom Ålhus og Skei da siste strekning Ålhus-Helgheim var ferdig.

I 1889 ble det reist turisthotell på Skei og året etter kom dampbåten «Skjold» på innsjøen etter initiativ fra hotelleierne på Vassenden og Skei. Båten hadde tidligere gått på Nordåsvannet i Bergen. Før frakt fra Førdefjorden til innsjøen ble dampmaskinen tatt ut for å redusere vekten; med 30 hester og 70 mann tok frakten 3 dager. Skjold ble fyrt med ved og turen tok 2 timer. Dampbåten gikk i rute mellom Lunde og Skei med plass til 60 passasjerer. Keiser Wilhelm II var blant de utenlandske turistene som reiste der. Dampbåten ble innstilt i 1914 da den ble erstattet av buss og var etter i privat bruk som motorbåt på Kjøsnesfjorden til 1937. Fra innerst i Kjøsnesfjorden var det gangveg over Jostedalsbreen til Fjærland. Beboerne på sørsiden krysset vannet for å gå til kirke på nordsiden.

## Kunstnere

Kunstmaleren Nikolai Astrup bodde sammen med familien på et småbruk på sørsiden av innsjøen. Innsjøen er et fremtredende motiv i Astrups bilder. Malerne Bernt Tunold, Agnes Hjort og Anders Askevold besøkte Jølstravatnet. Ludvig Eikaas kom fra Jølster og Eikaasgalleriet er i Ålhus (der Astrup vokste opp) på nordsiden  mens Astruptunet er på motsatt side.

## Fisk
Jølstravatnet der et av Norges rikeste ørretvann, der det årlig blir dratt opp 10 000–20 000 kg ørret for en stor del med garn (opplysninger i 2015). Jølstravatnet med Kjøsnesfjorden har Norges største fiske av innlandsørret. Kjøsnesfjordens ørretstamme er genetisk ulik resten av innsjøen og fra Jølstra. Ørreten i Kjøsnesfjorden gyter i selve innsjøen, mens ørreten i innsjøen for øvrig gyter mest i elvene. Det forekommer fangst av ørret på opp mot 10 kg. På 1970-tallet ble det tatt ørret på over 15 kg med garn og en ørret på 15,3 kg den største tatt med stang i Norge. Storørret som gyter i Jølstra beiter i Jølstravatnet og Kjøsnesfjorden til dels kannibalistisk. Ørreten i Kjøsnesfjorden skiller seg i størrelse, vekst og kjønnsmodning. Fisken står fra overflaten ned til rundt 10 meters dyp. Ørreten i innsjøen gyter i stillestående vann, noe som er uvanlig. På slutten av 1800-tallet kom velstående engelske turister for å fiske ørret. Fra rundt år 1900 var det fiske for salg ut av bygda, fisken ble saltet eller lagt på is. Ørret var opprinnelig eneste fiskeslag inntil ørekyte ble oppdaget i 1990. Fiske foregår om sommeren

Før moderne frysemaskiner ble is saget på vannet og lagret eller hentet fra isbreen. 

Jølster Aurefest er en årlig fiskekonkurranse i Jølstravatnet og nærliggende vann. Konkurransen pågår over 4 dager. Den moderne fiskekonkurransen ble startet i 2014, med inspirasjonen fra fiskekonkurransen tilbake i 1958.

## Galleri

Fil:Skei E39 Jølstravatet Norway 2015-05-06 panorama03.JPG|E39 og Jølster hotell i Skei, administrasjonssentrum i Jølster kommune, ved Jølstravatnet.
Fil:Fylkesvei 451 Kjøsnesbrua Kjøsnesfjorden Jølstravatnet Kjøsnes Norway 2015-05-06 panorama.JPG|Kjøsnesfjorden (til venstre) og Jølstrafjorden (til høyre) sett fra Kjøsnes
Fil:Fylkesvei 451 Jølstravatnet 2015-05-06 minnestøtte Norway panorama.JPG|Minnestøtte (til venstre i bildet) reist 1914 på sørsida av vannet.
Fil:Kjøsnesbrua Kjøsnesfjorden Jølstravatnet Skei 2015-05-06 Norway panorama.JPG| over Kjøsnesbrua i sørøstenden av Jølstravatnet skiller vannet fra Kjøsnesfjorden. Skei sees i bakgrunnen, omtrent midt i bildet.
Fil:Astruptunet Jølstravatnet Norway 2015-05-06 03 panorama.JPG|Maleren Nikolai Astrups hjem Astruptunet på sørsida av Jølstravatnet


## Se også
* Liste over innsjøer i Sogn og Fjordane

## Referanser




## Eksterne lenker
* 
* Dybdekart over Jølstravatn, NVE 1970